b'\n_START_ARTICLE_\nA\xc5\xa1kenazi\n_START_PARAGRAPH_\nA\xc5\xa1kenazi (hebrejsko \xd7\x90\xd6\xb7\xd7\xa9\xd6\xb0\xd7\x9b\xd6\xb0\xd6\xbc\xd7\xa0\xd6\xb7\xd7\x96\xd6\xb4\xd7\x99\xd7\x9d, v prevodu:\xc2\xa0\xc2\xbbNemci\xc2\xab) so judovska etni\xc4\x8dna skupina, katere predniki izvirajo z obmo\xc4\x8dja severne, zahodne in vzhodne Evrope iz \xc4\x8dasa zgodnjega srednjega veka. Poleg sefardskih Judov, ki so zgodovinsko naseljevali zlasti \xc5\xa0panijo in severno Afriko, A\xc5\xa1kenazi predstavljajo najve\xc4\x8djo judovsko etni\xc4\x8dno skupino. A\xc5\xa1kenazi v dobesednem prevodu iz hebrej\xc5\xa1\xc4\x8dine sicer pomeni\xc2\xa0\xc2\xbbnem\xc5\xa1ki Judje\xc2\xab. K A\xc5\xa1kenazom so kasneje pri\xc4\x8deli pri\xc5\xa1tevati \xc5\xa1e ostale Jude Zahodne Evrope, poimenovanje pa je ostalo enako, saj je Nem\xc4\x8dija predstavljala jedro judovske teologije._NEWLINE_Mnogi A\xc5\xa1kenazi so se preselili v vzhodno Evropo, zlasti na Poljsko, Mad\xc5\xbearsko, v Rusijo, Litvo, Ukrajino in ostale dele vzhodne Evrope. Med 11. in 19. stoletjem so na omenjenem obmo\xc4\x8dju oblikovali velike skupnosti, katerih osrednji jezik je bil jidi\xc5\xa1. Naj\xc5\xa1tevil\xc4\x8dnej\xc5\xa1e skupnosti so bile na obmo\xc4\x8dju nekdanjih dr\xc5\xbeav Sovjetske zveze in Poljske. Na prelomu v 20. stoletje so Judje ustvarjali 74\xc2\xa0% prebivalcev v Pinsku, 65\xc2\xa0% v Brestu, 52\xc2\xa0% v Minsku, 41\xc2\xa0% v Vilni, 39,9\xc2\xa0% prebivalcev v Dnjepropetrovsku in 34\xc2\xa0% v Var\xc5\xa1avi. Popis iz leta 1926 navaja, da Judje predstavljajo 36,5\xc2\xa0% prebivalcev v Odesi, 31,9\xc2\xa0% v Lvovu 27,3\xc2\xa0% v Kijevu in 19,5\xc2\xa0% v Harkovu. Zlasti v vzhodni Evropi je do holokavsta obstajalo veliko krajev in manj\xc5\xa1ih obmo\xc4\x8dij, ki so bili ve\xc4\x8dinsko judovski._NEWLINE_Evropski Judje so bili od 17. in 18. stoletja dalje pogosto izolirani v getih. Velika porast antisemitizma, ki se je pri\xc4\x8dela v carski Rusiji in \xc5\xa1irila na zahod Evrope, je povzro\xc4\x8dila masovne selitve A\xc5\xa1kenazov v Zdru\xc5\xbeene dr\xc5\xbeave Amerike ter buditev ideje o judovski domovini. Na za\xc4\x8detku 20. stoletja so Jude v vzhodni Evropi prizadejali masovni pogromi, ki so iztrebili celotne judovske skupnosti. Po koncu holokavsta je v \xc5\xa1tevilnih skupnostih, ki so neko\xc4\x8d \xc5\xa1tele ve\xc4\x8d 100.000 Judov, pre\xc5\xbeivelo le nekaj deset oseb._NEWLINE_A\xc5\xa1kenazi naj bi danes po ocenah \xc5\xa1teli med 8 in 11,2 milijona pripadnikov po svetu. 5 do 6 milijonov od A\xc5\xa1kenazov \xc5\xbeivi v ZDA.\n_START_SECTION_\nA\xc5\xa1kenazi inteligenca\n_START_PARAGRAPH_\nVe\xc4\x8d strokovnjakov, antropologov, sociologov in biologov je raziskovalo inteligenco A\xc5\xa1kenazi Judov. Po izsledkih raziskav naj bi bili A\xc5\xa1kenazi najpametnej\xc5\xa1i narod; povpre\xc4\x8dni IQ se giblje okoli 100, medtem ko med A\xc5\xa1kenazi zna\xc5\xa1a 112 - 115.'